作者:宋之問
標題:魯忠王輓詞三首
內容:同盟會五月，歸葬出三條。日慘鹹陽樹，天寒渭水橋。稍看朱鷺轉，尚識紫騮驕。寂寂泉臺恨，從茲罷玉簫。邦家錫寵光，存沒貴忠良。遂裂山河地，追尊父子王。人悲槐裡月，馬踏槿原霜。別向天京北，悠悠此路長。樹羽迎朝日，撞鐘望早霞。故人悲宿草，中使慘晨笳。氣有沖天劍，星無犯鬥槎。唯餘孔公宅，長接魯王家。